
Tevékeny megbánás - a mediáció szerepe a büntetőeljárásban, a jogintézmény jövője

Dolgozatom témája a mediáció, mely egy olyan konfliktuskezelő rendszer, amit harmadik személy – a mediátor – irányít a peres felek között. A mediációnak csak a neve új, maga a rendszer azonban már évezredek óta létezik. Ezen konfliktuskezelő rendszert akkor alkalmazzák, ha megszűnik vagy problémássá válik a kommunikáció az érintettek között. Ebben az esetben a közvetítő feladata, hogy tárgyilagos mederbe terelje a beszélgetést és ne engedje, hogy a felek érzelmei befolyásolják a tárgyalás eredményességét.
A konfliktuskezelésnek eltérő szerepe van a fiatal és felnőttkorúak esetében, ugyanis a fiatalkorú elkövetők esetében az a cél, hogy vissza tudjanak illeszkedni a társadalomba, reintegrálódjanak és ezáltal nem válnak büntetett előéletűvé. A felnőttkorú elkövetőkkel szemben – számos vélemény alapján – ugyanakkor már elvárás, hogy a törvényest a törvénytelentől el tudják különíteni és tudatában legyenek annak, mi számít bűncselekménynek és ezért az ő esetükben más elvárása van a társadalomnak az abba való visszailleszkedés kérdésében.
Dolgozatomban kitérek a mediáció nemzetközi vonatkozásaira is, mégpedig az osztrák, a svájci, az angol-walesi és a luxemburgi konfliktuskezelés polgári és büntetőjogi összehasonlítását mutatom be. Minden említett jogterületen, ahol használják a konfliktusrendezésnek ezen formáját, megfigyelhető ezen jogintézmény folyamatos fejlődésének-fejlesztésének igénye.
A dolgozatom későbbi fejezetében egy jogeset szemléltetésével mutatom be a konfliktuskezelés alkalmazását és kitérek a tettes – áldozat egyezség lehetőségeire Magyarországon.




